# Francesc Galobardes Carbonell

Francesc Galobardes Carbonell (Riudaura, 25 de desembre de 1930- gener de 2024) fou un pintor català establert a Escaldes, a Andorra.

## Biografia

Nascut a Riudaura, va començar l'escola a l'escola del poble, i als 9 anys va anar a estudiar a Ribes de Fresser, on va entrar en contacte amb el món del dibuix i la pintura.
De jove va començar a treballar com a mecànic mentre estudiava a l'Escola de Belles Arts d'Olot. La seva mare mor el 1947 i ell es posa a treballar en un taller d'art religiós d'Olot mentre continua estudiant a l'Escola d'Arts i Oficis. El 1957 va casar amb la Carme Demiquels Guix, amb qui va tenir dos fills, Joan (1958) i Rosa (1965). Va fer el servei militar a Jaca.
El 1961 s'estableix amb la seva família a Andorra, on comença a treballar com a empleat de Banca a Crèdit Andorrà, però continua pintant. El 1963 faria la seva primera exposició individual, a La Caixa de Pensions d'Andorra la Vella. El 1967, junt amb altres artistes andorrans, va fundar el Cercle de les Arts i de les Lletres. El 1971 deixa la feina al banc per dedicar-se exclusivament a la pintura. El 1975 va entrar a formar part de la millor selecció d’artistes catalans que configuren els paisatges catalans de Bernardino de Pancorba i el 1978 va quedar catalogat ael Diccionari Ràfols.
Com a polític, es va presentar en una candidatura per Convergència i Unió a les Eleccions municipals de 1979 i fou nomenat Alcalde de Riudaura entre 1979 i 1983. Va treballar en la millora de la gestió de residus i en la millora de l'accessibilitat a l'aigua potable als masos del municipi. El 1983 no es va presentar i fou nomenat alcalde Esteve Busquets, del mateix partit.
Va exposar a Barcelona, Madrid, Andorra, Nottingham, París i Brussel·les, entre d'altres ciutats. La seva obra va ser promoguda pel galerista Higini Garcia. És conegut com el pintor de la neu, per la seva quantitat de quadres paisatgístics. La Poste Française va editar dos segells amb quadres seus. El 2013 el Museu Reig li va dedicar una exposició monogràfica. Fou professor de pintura de qui fou copríncep d'andorra, Joan Martí. Als 90 anys encara continuà pintant diàriament, tot i viure en una residència. Va morir el gener de 2024 als 93 anys.

### Espai Galobardes

El desembre de 2021 es va obrir l'Espai Galobardes a Canillo. Es tracta d'un espai expositiu de 300 metres quadrats ubicat a la planta baixa del telecabina, amb mig centenar de paisatges del pintor escaldenc.

## Exposicions destacades

* 1996 - Sala d'exposicions del Govern d'Andorra
* 1998 - Ambaixada d'Andorra a Brussel·les
* 1999 - Ambaixada d'Andorra a París
* 2009 - Galobardes, retrospectiva al Centre d’Art d’Escaldes-Engordany
* 2013 - Galobardes, retrospectiva al Museu Reig

## Premis i reconeixements

* 1969 - l’Escola de Belles Arts d’Olot li va concedir la medalla d’Argent en reconeixement de la seva obra.
* 1996 - El 26 de juny el Govern d’Andorra li va retre un homenatge
* 2009 - Premi Àgora Cultural del Govern d'Andorra.

## Referències

* 1 2 3 «Francesc Galobardes, el pintor de la neu», 17-08-2018. [Consulta: 11 març 2023].
* 1 2 Vella, Redacció, Andorra la. «Mor el pintor Francesc Galobardes als 93 anys», 27-01-2024. [Consulta: 27 gener 2024].
* 1 2 3 4 5 «Francesc Galobardes Carbonell». A4 edicions. Arxivat de l'original el 2023-03-11. [Consulta: 11 març 2023].
* ↑ «Rosa Galobardes: “Quan va morir el Marc, se’ns va trencar el futur”», 15-10-2017. [Consulta: 11 març 2023].
* ↑ Vella, Alba Doral, Andorra la. «Els secrets de la neu», 03-06-2018. [Consulta: 11 març 2023].
* 1 2 3 «Entrevista: Francesc Galobardes: “M’honora i em satisfà saber que, quan jo mori, el meu nom hi perdurarà en el temps”», 27-10-2022. [Consulta: 11 març 2023].
* ↑ «Boletí oficial de la província de Girona» (en castellà). Gobierno de España, 17-03-1979. [Consulta: març 2023].
* ↑ «L'urbanisme, problema urgent». El Punt Diari, 27-03-1979.
* ↑ Vella, Pietat Martin Vivas, Andorra la. «Els imprescindibles de Francesc Galobardes», 11-11-2018. [Consulta: 11 març 2023].
* 1 2 «El CAEE acull una mostra retrospectiva de l’obra de Francesc Galobardes». [Consulta: 11 març 2023].
* ↑ «Galobardes». Arxivat de l'original el 2023-03-11. [Consulta: 11 març 2023].
* ↑ «Els 90 anys de l’artista». Bondia Andorra, 11-01-2021. [Consulta: 11 març 2023].
* ↑ Vella, Alba Doral, Andorra la. «“El Galobardes hauria quedat de banda de no ser per Canillo”», 10-06-2019. [Consulta: 11 març 2023].
* ↑ RTVA, Andorra Difusió. «El comú de Canillo i Francesc Galobardes signen un conveni perquè un nou equipament pugui acollir les seves obres d'art a partir de la tardor | Andorra Difusió». [Consulta: 11 març 2023].
* ↑ «L’Espai Galobardes acollirà 524 obres d’art». [Consulta: 11 març 2023].

## Bibliografia

* Francesc Galobardes o la poesia del color. (Govern d'Andorra, 1996)
* Francesc Galobardes. Una biografia pictòrica (Andbank, 2004) ISBN 978-99920-1-557-5
* Canya i pedra. Francesc Galobardes Carbonell (A4 edicions, 2013) ISBN 978-99920-67-04-8

## Enllaços externs

* Espai Galobardes